b'\n_START_ARTICLE_\nMarin M\xc4\x83laicu-Hondrari\n_START_SECTION_\nBiografie\n_START_PARAGRAPH_\nS-a n\xc4\x83scut \xc3\xaentr-o familie de agricultori la S\xc3\xa2ngeorz-B\xc4\x83i, iar p\xc3\xa2n\xc4\x83 la v\xc3\xa2rsta de 5 ani a locuit cu bunica sa \xc3\xaentr-o cas\xc4\x83 f\xc4\x83r\xc4\x83 curent electric, pe un deal \xc3\xaen apropierea localit\xc4\x83\xc8\x9bii. _NEWLINE_A locuit cinci ani \xc3\xaen Spania, la Cordoba, \xc3\xaentre 2002 \xc8\x99i 2007, unde a lucrat ca paznic, \xc8\x99ofer, ajutor de gr\xc4\x83dinar, astfel a \xc3\xaenv\xc4\x83\xc8\x9bat limba \xc8\x99i ia contact cu literatura \xc3\xaen limba spaniol\xc4\x83, din care, mai t\xc3\xa2rziu, va traduce scriitori importan\xc8\x9bi precum Mario Vargas Llosa, Julio Cort\xc3\xa1zar, Enrique Nogueras \xc8\x99i al\xc8\x9bii._NEWLINE_\xc3\x8en Spania a scris volumul de poezii Zborul femeii pe deasupra b\xc4\x83rbatului, volum de debut, ap\xc4\x83rut \xc3\xaen 2004 pentru care ob\xc8\x9bine Premiul pentru Debut al Uniunii Scriitorilor din Rom\xc3\xa2nia, filiala Cluj \xc8\x99i romanul Cartea tuturor inten\xc8\x9biilor, publicat \xc3\xaen anul 2006, roman pe care Mircea C\xc4\x83rt\xc4\x83rescu \xc3\xael descrie: o carte curat\xc4\x83, puternic\xc4\x83 intelectual, a unui om care a tr\xc4\x83it fapte nebune\xc8\x99ti \xc8\x99i a avut for\xc8\x9ba s\xc4\x83 le noteze la rece. E cartea care ne \xc3\xaembog\xc4\x83\xc8\x9beste azi \xc8\x99i pe noi, cei ce iubim cu adev\xc4\x83rat literatura._NEWLINE_\xc3\x8en anul 2010, public\xc4\x83 romanul Apropierea pentru care este nominalizat la Premiile Radio Rom\xc3\xa2nia Cultural, la categoria proz\xc4\x83. Acest roman este \xc3\xaen curs de ecranizare \xc3\xaen regia lui Tudor Giurgiu._NEWLINE_\xc3\x8en anul 2011 public\xc4\x83 volumul de versuri La dou\xc4\x83 zile distan\xc8\x9b\xc4\x83 pentru care ob\xc8\x9bine premiul revistelor Poesis Interna\xc8\x9bional \xc8\x99i Transilvania, iar \xc3\xaen anul 2013 prime\xc8\x99te Premiul pentru Literatur\xc4\x83 al ora\xc8\x99ului Bistri\xc8\x9ba, acordat de Centrul Jude\xc8\x9bean pentru Cultur\xc4\x83 Bistri\xc8\x9ba-N\xc4\x83s\xc4\x83ud pentru romanul Lunetistul.'